CELEX: 32018D0874
Language: lt
Date: 2018-06-14 00:00:00
Title: 2018 m. birželio 14 d. Komisijos įgyvendinimo sprendimas (ES) 2018/874, kuriuo nustatoma, kad laikinas lengvatinės muito normos taikymo sustabdymas pagal Europos Parlamento ir Tarybos reglamento (ES) Nr. 20/2013 15 straipsnį importuojamiems Nikaragvos kilmės bananams yra netinkamas

15.6.2018   
            
            
               LT
            
            
               Europos Sąjungos oficialusis leidinys
            
            
               L 152/58
            
         KOMISIJOS ĮGYVENDINIMO SPRENDIMAS (ES) 2018/874
   2018 m. birželio 14 d.
   kuriuo nustatoma, kad laikinas lengvatinės muito normos taikymo sustabdymas pagal Europos Parlamento ir Tarybos reglamento (ES) Nr. 20/2013 15 straipsnį importuojamiems Nikaragvos kilmės bananams yra netinkamas
   EUROPOS KOMISIJA,
   atsižvelgdama į Europos Sąjungos sutartį ir Sutartį dėl Europos Sąjungos veikimo,
   atsižvelgdama į 2013 m. sausio 15 d. Europos Parlamento ir Tarybos reglamentą (ES) Nr. 20/2013, kuriuo įgyvendinama Susitarimo, kuriuo steigiama Europos Sąjungos bei jos valstybių narių ir Centrinės Amerikos asociacija, dvišalė apsaugos sąlyga ir bananų importo stabilizavimo priemonė (1) ypač į jo 15 straipsnio2 dalį,
   kadangi:
   
               (1)
            
            
               bananų importo stabilizavimo priemonė nustatyta Susitarime, kuriuo steigiama Europos Sąjungos bei jos valstybių narių ir Centrinės Amerikos asociacija (2) (toliau – Susitarimas), kuris Centrinės Amerikos šalims pradėtas laikinai taikyti 2013 m., o konkrečiai Nikaragvai – 2013 m. rugpjūčio 1 d.;
            
         
               (2)
            
            
               pagal šią stabilizavimo priemonę, įgyvendinamą vadovaujantis Reglamentu (ES) Nr. 20/2013, jeigu viršijama nustatyta ribinė šviežių bananų (2012 m. sausio 1 d. Europos Sąjungos kombinuotosios nomenklatūros 0803 00 19 pozicija) importo iš vienos iš susijusių šalių apimtis, Komisija gali pagal Reglamento (ES) Nr. 20/2013 14 straipsnio 4 dalyje nustatytą skubos procedūrą priimti įgyvendinimo aktą, kuriuo ji gali laikinai sustabdyti lengvatinės muito normos taikymą iš tos šalies importuojamiems šviežiems bananams arba nustatyti, kad toks sustabdymas yra netinkamas;
            
         
               (3)
            
            
               Nikaragvos kilmės šviežių bananų importo į Sąjungą apimtis 2018 m. balandžio 10 d. viršijo Susitarime nustatytą 14 000 tonų ribinę vertę;
            
         
               (4)
            
            
               todėl pagal Reglamento (ES) Nr. 20/2013 15 straipsnio 3 dalį Komisija atsižvelgė į atitinkamo importo poveikį Sąjungos bananų rinkos padėčiai, kad nuspręstų, ar lengvatinės muito normos taikymas turėtų būti sustabdytas. Komisija išnagrinėjo atitinkamo importo poveikį Sąjungos kainų lygiui, importo iš kitų šaltinių pokyčius ir bendrą Sąjungos šviežių bananų rinkos stabilumą;
            
         
               (5)
            
            
               šviežių bananų importui iš Nikaragvos viršijus 2018 m. nustatytą ribinę vertę, jis sudarė tik 1,2 % šviežių bananų, kuriems taikoma bananų importo stabilizavimo priemonė, importo į Sąjungą. Be to, Nikaragvai tenka 1,0 % viso šviežių bananų importo į Sąjungą;
            
         
               (6)
            
            
               importas iš kitų didelių eksportuojančių šalių, su kuriomis Sąjunga taip pat yra sudariusi laisvosios prekybos susitarimus, visų pirma, Kolumbijos, Ekvadoro ir Kosta Rikos, siekė atitinkamai 17,8 %, 23,4 % ir 22,2 % joms nustatytų ribinių verčių. Pagal stabilizavimo priemonę nepanaudotas kiekis (apie 4,8 mln. tonų) yra gerokai didesnis nei visas iki šiol iš Nikaragvos importuotas kiekis (14 787 tonų);
            
         
               (7)
            
            
               importo iš Nikaragvos kaina per 2018 m. pirmuosius 2 mėnesius siekė vidutiniškai 488 EUR/t, t. y. ji buvo 26 % mažesnė nei vidutinės kitų šalių šviežių bananų importo į Sąjungą kainos;
            
         
               (8)
            
            
               nepaisant mažos iš Nikaragvos importuojamų bananų kainos, 2018 m. kovo mėn. vidutinė didmeninė bananų kaina Sąjungos rinkoje nesumažėjo ir toliau išliko didelė. 2018 m. kovo mėn. vidutinė didmeninė bet kokios kilmės bananų kaina (1 094 EUR/t) iš tikrųjų buvo 11 % didesnė nei atitinkama kaina 2017 m. kovo mėn. (977 EUR/t). Be to, 2018 m. kovo mėn. vidutinė didmeninė Sąjungos kilmės bananų kaina (1 006 EUR/t) buvo panaši į 2017 m. kovo mėn. kainą (996 EUR/t);
            
         
               (9)
            
            
               taigi šiuo metu nėra požymių, kad nustatytą metinę ribinę importo apimtį viršijanti šviežių bananų importo iš Nikaragvos apimtis veiktų Sąjungos rinkos stabilumą ar turėtų didelio poveikio Sąjungos gamintojų padėčiai;
            
         
               (10)
            
            
               taip pat 2018 m. balandžio mėn. nebuvo pavojaus, kad ekonominė padėtis Sąjungos atokiausiuose regionuose labai pablogėtų, arba tokio didelio pablogėjimo požymių;
            
         
               (11)
            
            
               todėl šiuo metu neatrodo tinkama sustabdyti lengvatinės muito normos taikymą importuojamiems Nikaragvos kilmės bananams;
            
         
               (12)
            
            
               reikėtų prisiminti, kad 2017 m. gegužės 2 d. šviežių bananų importas iš Nikaragvos viršijo ribinę vertę ir metų pabaigoje siekė 50 000 tonų. Tačiau Komisija paskesnėje analizėje padarė išvadą, kad nei šis importas, nei importas iš valstybių, kurioms taikoma stabilizavimo priemonė, Sąjungos rinkos sutrikimų nesukėlė;
            
         
               (13)
            
            
               atsižvelgiant į tai, kad metinė ribinė apimtis viršyta jau balandžio mėn., ir nors viso importo iš Nikaragvos į Sąjungos rinką apimtis yra maža, Komisija toliau stebės padėtį ir prireikus gali imtis priemonių,
            
         PRIĖMĖ ŠĮ SPRENDIMĄ:
   1 straipsnis
   Laikinas lengvatinės muito normos taikymo Europos Sąjungos kombinuotosios nomenklatūros pozicijai 0803 00 19 priskiriamiems importuojamiems Nikaragvos kilmės šviežiems bananams sustabdymas yra netinkamas.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   
      Priimta Briuselyje 2018 m. birželio 14 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 17, 2013 1 19, p. 13.
   
      (2)  OL L 346, 2012 12 15, p. 1.